
Kartlegging av marint biologisk mangfold i kommunene


Nasjonalt program for kartlegging og overvåking av biologisk mangfold

Rapport fra arbeidsgruppa ”kyst og hav”: 

Arbeidsplan og budsjett for 2003 for kartlegging av biologisk mangfold i kommunene og konkretisering av overvåkingsprogram i kyst og hav 

Forord

Som en oppfølging av St.melding 42 (2000-2001) om biologisk mangfold skal det etableres et nasjonalt program for kartlegging og overvåking av biologisk mangfold. Det er lagt opp til en særlig satsing i perioden 2003-2006. For 2003 er det foreslått avsatt 5 mill. til marin kartlegging og overvåking.

For å gi faglige råd og konkretisere planene for kartlegging og overvåking i marint miljø har DN opprettet en arbeidsgruppe med representanter fra forvaltnings- og forskningsinstitusjoner (invitasjon til deltagelse i brev fra DN 8.7.2002). Rammene for arbeidet ble avklart på en workshop 30.-31.5 arrangert av MD og DN hvor representanter fra forvaltning og forskning møttes. Det ble der gjort klart at fokuset innen de marine naturtypene skal være på kystsonen innenfor grunnlinjen, med hovedvekt på kartlegging av biologisk mangfold i kommunene. Det ble videre avklart at det i 2003 skal gjennomføres pilotstudier i utvalgte områder (kommuner) med sikte på å standardisere metodikk og gi nærmere veiledning til kommunene. En plan for prioritering av midlene for 2003 må foreligge ultimo september 2002. 

Arbeidsgruppen hadde første møte 29. august 2002 i Oslo. Møtet hadde hovedfokus på kartlegging av biologisk mangfold i kommunene og utforming av pilotundersøkelser i 2003. I etterkant av møtet har arbeidsgruppen utarbeidet forslag til arbeidsprogram, prosjektbeskrivelser og budsjett for virksomheten i 2003. 

Det vises til nærmere omtale av arbeidsgruppen i kap. 1.2 for arbeidsgruppens sammensetning. 

Arbeidsgruppen legger med dette fram rapport med forslag til arbeidsplan og budsjett for 2003. NIVA har hatt hovedansvar for å koordinere arbeidet med rapporten. En rekke av arbeidsgruppens medlemmer har bidratt med prosjektbeskrivelser, kostnadsoverslag og kommentarer. Alle bidragsytere takkes for velvillig bistand. 

Oslo / Grimstad  26. september 2002

Kari Nygaard 





Eivind Oug 

(gruppeleder)  





 (sekretær)

Sammendrag 

Som en oppfølging av St. melding 42 (2000-2001) om biologisk mangfold skal det etableres et nasjonalt program for kartlegging og overvåking av biologisk mangfold. Programmet skal gå over 4 år (2003-2006) og er budsjettert med 27 mill. pr år. Programmet vil omfatte både kartlegging av biologisk mangfold i kommunene i henhold til DNs håndbøker og overvåking av biologisk mangfold i henhold til ’Plan for overvåking av biologisk mangfold’. For 2003 er det foreslått avsatt 5 mill. til marin virksomhet.

Programmet ble nærmere presentert og diskutert på en workshop 30-31. mai 2002 arrangert av MD og DN. Det ble der gjort klart at fokuset innen de marine naturtypene skal være på kystsonen innenfor grunnlinjen, med hovedvekt på den kartlegging av biologisk mangfold i kommunene. Det ble videre avklart at det i 2003 skal gjennomføres pilotstudier i utvalgte områder (kommuner) med sikte på å standardisere metodikk og gi nærmere veiledning til kommunene. Samtidig er det et mål å få satt i gang overvåking av marint biologisk mangfold med basis i forslaget til overvåkingsprogram som allerede foreligger. Det ble generelt erkjent at arbeid med kartlegging og overvåking av biologisk mangfold i marint miljø er kommet svært kort i forhold til andre naturområder. 

For å gi faglige råd og konkretisere planene for kartlegging og overvåking i marint miljø har DN opprettet en arbeidsgruppe med representanter fra forvaltnings- og forskningsinstitusjoner. Arbeidsgruppen har fått følgende sammensetning: 

	Institusjon
	

	Norges fiskerihøgskole, UiTø 
	Bjørn Gulliksen, Else Nøst Hegseth 

	Havforskningsinstituttet
	Einar Dahl, Lars Johan Naustvoll, Jan Atle Knutsen, Jakob Gjøsæter, Anders Jelmert, Jan Helge Fosså, Arne Hassel, Odd Smedstad, Halvor Knutsen

	NIVA
	Kari Nygaard, Eivind Oug, Frode Olsgard 

	NINA
	Eli Rinde, Tycho Anker-Nilssen

	SFT
	Per Erik Iversen

	Akvaplan-niva
	Sabine Cochrane

	Fiskeridepartementet
	Linda Bjørnstad, Roald Paulsen

	Fiskeridirektoratet
	Lárus Thór Kristjánsson

	Det norske veritas
	Egil Dragsund, Tor Jenssen, Sam-Arne Nøland

	Rogalandsforskning
	Veslemøy Eriksen

	Oceanor
	Karl Tangen 

	NTNU
	Torleif Holthe

	Universitetet i Bergen
	Tore Høisæter, Torleiv Brattegard

	Universitetet i Oslo, NHM
	Øystein Wiig

	Universitetet i Oslo, Biol. Inst
	Stein Fredriksen

	Norsk Polarinstitutt
	Dag Vongraven

	SABIMA
	Christian Steel

	DN
	Ingrid Mjølnerød


Arbeidsgruppen hadde et første møte 29. august 2002 i Oslo hvor hovedfokus var på kartlegging av biologisk mangfold i kommunene. Videre i inneværende år skal gruppen starte arbeidet med å konkretisere planene for overvåking av marint biologisk mangfold. 

Foreliggende rapport presenterer gruppens forslag til gjennomføring av pilotundersøkelser i kommunene i 2003, budsjett for undersøkelsene og prioriteringer. 

Kartlegging av biologisk mangfold i kommunene - pilotundersøkelser

Kartleggingen av marine naturtyper i kommunene skal baseres på håndboken for marint biologisk mangfold (DN-håndbok 19-2001). Håndboken lister i alt 11 spesielle naturtyper, samt fire nøkkelområder for spesielle arter. I pilotundersøkelsene skal opplegg og metodikk prøves ut i utvalgte kommuner. Dette vil gjelde både for det helhetlige opplegget og for kartlegging av de enkelte naturtypene. 

For flere av naturtypene vil det være nødvendig med veiledning til kommunene med hensyn på metodikk for registrering, presisering av hva som skal registreres og hvordan data skal behandles og lagres. Et viktig element i pilotstudiene er derfor å finne fram til kostnadseffektive metoder som egner seg for kommunal kartlegging. Metodene må standardiseres slik at resultater kan sammenlignes fra kommune til kommune og fra landsdel til landsdel. Metodene må også være være mest mulig generelle slik at de kan benyttes til samtidig kartlegging av flere naturtyper.

Etter gruppens vurdering kan følgende naturtyper kartlegges uten spesiell faglig bistand:

spesielt dype fjorder, poller, elvemunningsområder, litoralbasseng, israndavsetninger, bløtbunnsområder i strandsonen 

Tilsvarende mener gruppen at det er behov for avklaringer, metodeutvikling eller bistand til: 

tareskog, sterke tidevannsstrømmer, fjorder med naturlig lavt oksygeninnhold, korallforekomster, 

kalkalgeforekomster, nøkkelområder for spesielle arter (østers, kamskjell, sel, sjøfugl), nøkkelområder for spesielle stammer 

Arbeidsgruppen peker også på enkelte karakteristiske marine naturtyper som ikke er omtalt i håndboken, men som bør inkluderes i kartleggingen. Disse er:

skjellsand, ålegrassamfunn, spesielle tangsamfunn, potensielle gyteområder for fisk

I alle pilotområdene vil første trinn være å sammenfatte og systematisere det som finnes av lokal informasjon om naturtypene. Det vil være naturlig at arbeidsgruppen for datasamordning tar aktivt del i dette og bringes inn i pilotundersøkelsene på et tidlig stadium. For flere av naturtypene og nøkkelområdene vil et element i pilotundersøkelsene være å prøve ut hvor godt eksisterende data representerer naturtypen for derved å avgjøre behovet for nye data eller tilleggsundersøkelser.

For flere naturtyper vil det kunne benyttes GIS-basert modellverktøy for å predikere mulige forekomster av naturtypen. I pilotundersøkelsene tas det sikte på å prøve ut og tildels videreutvikle eksisterende modellverktøy. Pilotundersøkelsene vil også omfatte prinsipper for datalagring og datapresentasjon. Det er et mål å sikre at lagring og presentasjon blir enhetlig og kan innarbeides i dataverktøy som kommunene har tilgjengelig, samtidig som nødvendig bakgrunnsinformasjon blir tatt vare på.

Resultatene fra pilotundersøkelsene vil danne basis for å utarbeide veiledningsmateriell til kommunene. Hvilken form veiledningsmateriellet skal ha, må avklares som en del av pilotstudiene. Mulige former er som del av startpakkene til kommunene, som tillegg til den marine håndboken eller som oppdatering av håndboken. Veiledningsmaterialet må så langt som mulig ferdigstilles i 2003 for at kartleggingen i kommunene kan starte i 2004. Arbeidsgruppen må ha et overordnet ansvar for å evaluere resultatene fra pilotundersøkelsene og vil også bidra i utarbeidelse av veiledningsmateriellet for kommunene. 

Arbeidsgruppen går inn for å velge fire områder for pilotundersøkelsene, ett i hver av regionene ’Skagerrak’, ’Nordsjøen’ (vestlandet syd for Stadt), ’Norskehavet’ (strekningen Stadt til ca. nord-Troms) og ’Barentshavet’. Pilotområdene må være representative for regionen og ha god dekning av naturtypene. Det vil være ønskelig at pilotområdene omfatter flere kommuner, har bakgrunnsdata fra relevante prosjekter, nærhet til verneområder og er jevnt geografisk fordelt. 

Konkretisering av plan for overvåking av biologisk mangfold

I foreliggende plan til overvåkingsprogram sammenstilles eksisterende overvåkingsaktiviteter og forslag til nye aktiviteter. Det er behov for å oppdatere informasjonen og konkretisere planen slik at det kan gis prioriteringer videre i det nasjonale programmet for kartlegging og overvåking av biologisk mangfold. 

Arbeidsgruppen vil i inneværende år framlegge forslag til overvåkingsaktiviteter som vil kunne starte opp i 2004. Virksomheten konsentreres om kystområdene, og arbeidsgruppen tar sikte på å samordne forslagene til aktiviteter med kartleggingen i kommunene. Arbeidsgruppen vil på sikt også kunne brukes til å behandle planene for havområdene og marint miljø i Arktis for å utvikle et helhetlig program for norske kyst- og havområder. I dette vil arbeidsgruppen utarbeide forslag og prioriteringer som sikrer koordinering med andre virksomheter som har betydning for norsk overvåking, herunder:

· implementeringen av EUs vannrammedirektiv 

· utviklingen av internasjonale programmer for kartlegging og overvåking av biologisk mangfold 

· utviklingen av internasjonale databaser for registrering av marinbiologiske overvåkingsdata 

· arbeidet med opprettelse av marine verneområder

Prioriteringer og forslag til budsjett 

Forslag til budsjett for 2003: 

	Aktivitet
	Antall områder
	Kostnad
	Merknad

	Systematisering av eksisterende data
	4
	150 000
	

	Modelleringsarbeid
	4
	 160 000
	

	Klassifisering etter EUNIS-habitatsystem
	
	200 000
	1)

	Feltundersøkelser og datafangst
	
	
	

	  Store tareskogsforekomster
	4
	358 000
	2)

	  Sterke tidevannsstrømmer
	1 ( + 3 kartl.)
	158 000
	3)

	  Fjorder med naturlig lavt oksygeninnhold
	1 ( + 3 kartl.)
	192 000
	3)

	  Korallforekomster
	1 ( + 3 kartl.)
	461 000
	3)

	  Spesielle kalkalgeforekomster
	4
	103 000
	

	  Nøkkelområder for østers
	1 (+ 1 kartl.)
	112 000
	3) 4)

	  Større kamskjellforekomster
	1 ( + 3 kartl.)
	244 000
	3)

	  Marine fugl og patterdyr
	1 ( + 3 kartl.)
	250 000
	5)

	  Skjellsand
	1 ( + 3 kartl.)
	206 000
	3)

	  Ålegras-samfunn
	1 ( + 3 kartl.)
	190 000
	3)

	  Spesielle tangsamfunn
	4
	231 000
	2)

	  Gyteområder for fisk
	1 (+3 kartl.)
	450 000
	3) 6)

	Evaluering/ rapportering / veiledningsmat.
	
	1 120 000
	

	Konkretisering av plan for overvåking av biol mangfold kyst/hav
	
	415 000
	

	Samlede kostnader
	
	5 000 000
	


1) Klassifisering etter EUNIS-systemet begynner i 2003 og fortsettes i 2004

2) Kostnader ved undersøkelser i fire områder er stipulert til 3 x kostnader i ett område

3) Kostnadene for kartlegging (ikke metodeutprøving/feltarbeid) er stipulert til 25 000 per område
4) Naturtypen er aktuell for Skagerrak og Vestlandet syd for Stadt

5) Stipulert beløp til feltarbeid i ett område og datagjennomgang i øvrige

6) Kostnader til separat tokt for undersøkelser av egg og larver er trukket ut

I utarbeidelsen av forslag til arbeidsprogram og budsjett for 2003 er følgende forutsetninger lagt til grunn: 

· I hvert pilotområde (kommune) gjennomføres det pilotstudium / kartlegging av alle naturtypene i henhold til den marine håndboken (19-2001). Dette gir grunnlag for å vurdere helheten i opplegget til kartlegging og innebærer for kommunene at kartleggingen gjennomføres i ’en runde’.

· Det utarbeides mest mulig like opplegg for alle pilotområdene. For de enkelte naturtypene vil det gi en kostnadsgevinst at samme studiemetodikk og analyser utføres på samme måte i alle områdene 

· I hvert pilotområde innsamles, systematiseres og kvalitetssikres relevante data og lokal informasjon. Arbeidet gjennomføres i samarbeid med arbeidsgruppen for datasamordning

· For flere av naturtypene hvor utvikling av metodikk ikke er avhengig av pilotstudier i flere områder, gjennomføres fullt pilotstudium i bare ett område (dvs. at metodeutvikling prioriteres). I de andre områdene gjennomføres kartlegging etter antatt tilfredsstillende metoder eller såsnart anbefaling om metodikk fra pilotprosjektene foreligger. 

· Arbeidsgruppen har hovedansvar for oppfølging, evaluering og rapportering fra pilotundersøkelsene 

· Arbeidsgruppen fortsetter arbeidet med konkretiseringen av overvåkingsprogram for marint biologisk mangfold. Arbeidet koordineres med programmet for kommunal kartlegging, EUs vannrammedirektiv og marine verneområder 

1. Innledning

1.1  Bakgrunn

Som en oppfølging av St. melding 42 (2000-2001) om biologisk mangfold skal det etableres et nasjonalt program for kartlegging og overvåking av biologisk mangfold. Alle relevante departement deltar i styringsgruppen for programmet. Programmet skal gå over 4 år (2003-2006) og er budsjettert med 27 mill. pr år. Programmet vil ha en hovedvekt på kartleggingsaktiviteter i første fase og videreutvikling av overvåkingsaktiviteter i andre fase. For 2003 er det foreslått avsatt 5 mill. til marin virksomhet.  

Programmet omfatter i prinsippet to hovedaktiviteter: 1) kartlegging av biologisk mangfold i kommunene, og 2) program for overvåking av biologisk mangfold. Dette kan betraktes som to adskilte, men tilknyttede aktiviteter. Kartleggingen i kommunene vil primært ha fokus på stedfesting av naturtyper (habitater og biotoper) som vurderes som kjerneområder for biologisk mangfold, mens overvåkingsprogrammet tar mer direkte sikte på å kartlegge og overvåke mangfoldet. Rent organisatorisk innebærer dette at kartleggingen i kommunene i hovedsak skal kunne utføres av kommunene selv, mens overvåkingen vil måtte gjennomføres av fagspesialister etter vitenskapelige arbeidsmetoder. 

Som grunnlagsmateriale for kartlegging av biologisk mangfold i kommunene har Direktoratet for naturforvaltning (DN) utarbeidet håndboken "Kartlegging av naturtyper" (DN-håndbok 13-1999). I tillegg finnes det en håndbok for viltkarlegging (DN-håndbok 11-1996), en for ferskvannslokaliteter (DN-håndbok 14-2000), og en nylig utgitt håndbok for marine naturtyper ”Kartlegging av marint biologisk mangfold”(DN-håndbok 19-2001). Håndboken for naturtyper (13-1999) er i bruk i mange kommuner i dag, mens håndboken for marine naturtyper (19-2001) skal implementeres i alle kystkommuner. Generelt har arbeidet med kartlegging av marint biologisk mangfold i kommunene kommet svært kort.

Forslag til overvåkingsprogram for biologisk mangfold er utarbeidet av DN og foreligger i rapportene ”Overvåking av biologisk mangfold i åtte naturtyper” (Utredning for DN 1997-1) og ”Plan for overvåking av biologisk mangfold” (DN-rapport 1998-1). Marin overvåking er inndelt i naturtypene kyst, hav og Arktis. I forslaget sammenstilles eksisterende overvåkingsaktiviteter og forslag til nye aktiviteter. Enkelte elementer i planen er derfor i gang, mens andre aktiviteter må startes opp. Det er behov for en gjennomgang og konkretisering av forslaget å få satt i verk et helhetlig program for marint biologisk mangfold.

’Nasjonalt program for kartlegging og overvåking av biologisk mangfold’ ble nærmere presentert og diskutert på en workshop 30-31. mai 2002 der representanter for forvaltning og forskning møttes. Det ble der gjort klart at fokuset innen de marine naturtypene for 2003 skal være på kystsonen innenfor grunnlinjen, med hovedvekt på den kommunale kartleggingen av biologisk mangfold. Det ble videre avklart at det i 2003 skal gjennomføres pilotstudier i utvalgte områder (kommuner) med sikte på å standardisere metodikk og gi nærmere veiledning til kommunene. Samtidig er det et mål å få satt i gang overvåking av marint biologisk mangfold med basis i forslaget til overvåkingsprogram som allerede foreligger. Det ble generelt erkjent at arbeid med kartlegging og overvåking av biologisk mangfold i marint miljø er kommet svært kort i forhold til andre naturområder.

1.2  Opprettelse av arbeidsgruppe for biologisk mangfold i kyst og hav 

For å gi faglige råd og konkretisere planene for kartlegging og overvåking i marint miljø har DN opprettet en arbeidsgruppe med representanter fra forvaltnings- og forskningsinstitusjoner. Gruppen skal bidra til å utvikle helhetlige og faglig gode programmer innen det marine feltet. 

Arbeidsgruppen har fått bred sammensetning fra forvaltning og forskningsinstitusjoner innen marin virksomhet. Gruppen har følgende sammensetning: 

	Institusjon
	

	Norges fiskerihøgskole, UiTø 
	Bjørn Gulliksen, Else Nøst Hegseth 

	Havforskningsinstituttet
	Einar Dahl, Lars Johan Naustvoll, Jan Atle Knutsen, Jakob Gjøsæter, Anders Jelmert, Jan Helge Fosså, Arne Hassel, Odd Smedstad, Halvor Knutsen

	NIVA
	Kari Nygaard, Eivind Oug, Frode Olsgard 

	NINA
	Eli Rinde, Tycho Anker-Nilssen

	SFT
	Per Erik Iversen

	Akvaplan-niva
	Sabine Cochrane

	Fiskeridepartementet
	Linda Bjørnstad, Roald Paulsen

	Fiskeridirektoratet
	Lárus Thór Kristjánsson

	Det norske veritas
	Egil Dragsund, Tor Jenssen, Sam-Arne Nøland

	Rogalandsforskning
	Veslemøy Eriksen

	Oceanor
	Karl Tangen 

	NTNU
	Torleif Holthe

	Universitetet i Bergen
	Tore Høisæter, Torleiv Brattegard

	Universitetet i Oslo, NHM
	Øystein Wiig

	Universitetet i Oslo, Biol. Inst
	Stein Fredriksen

	Norsk Polarinstitutt
	Dag Vongraven

	SABIMA
	Christian Steel

	DN
	Ingrid Mjølnerød


Arbeidsgruppen vil i stor grad arbeide over e-post ved utarbeidelse av rapporter og budsjetter, men det vil være behov for noen møter for diskusjoner og konkret planlegging. Ved arbeidsmøtene vil antall deltagere av praktiske grunner fortrinnsvis bli satt til en representant fra hver institusjon.

NIVA har fått i oppdrag å lede samt rapportere fra gruppens arbeid i 2002.

1.3  Arbeidsoppgaver og rapportering 

Arbeidsgruppen hadde første møte 29. august 2002 i Oslo. Møtet hadde hovedfokus på kartlegging av biologisk mangfold i kommunene og utforming av pilotundersøkelser i 2003. Konkret har gruppen hatt følgende mål for arbeidet i 2002

· avklare hvilke kommuner som skal utpekes til å være pilotkommuner i 2003 for kartlegging i henhold til ”DN-håndbok 19-2001” 

· utforme arbeidsoppgaver i pilotundersøkelsene og disponere midler til undersøkelsene 

· bidra til å utvikle startpakker til kommunene basert på eksisterende materiale

· innlede arbeidet med å tette de viktigste ”hullene” i dagens kartlegging av kyst og hav på både naturtype-, arts- og genetisk mangfold samt konkretisere forslagene i plan til overvåkingsprogram av marint biologisk mangfold 

Foreliggende rapport presenterer gruppens forslag til gjennomføring av pilotundersøkelser for kartlegging av marint biologisk mangfold i kommunene. 

Videre i inneværende år skal gruppen starte arbeidet med å konkretisere planene for overvåking av marint biologisk mangfold slik at det kan gis prioriteringer til det nasjonale programmet for kartlegging og overvåking. I dette skal gruppen foreslå stasjonsnett, utarbeide kostnadsoverslag og foreta prioriteringer. Programmet for kystområdene, dvs. innenfor grunnlinjen, prioriteres. Gruppen skal rapportere og fremlegge sine forslag innen 31. januar 2003. 

I kommende år (2003) vil gruppen ta sikte på å følge opp pilotundersøkelsene i kommunene, evaluere resultatene fra undersøkelsene og bidra til utarbeidelse av veiledningsmateriell for kommunene. Videre ønsker gruppen å fortsette arbeidet med å konkretisere planen for overvåking av marint biologisk mangfold (’kyst’). På sikt vil gruppen også kunne behandle planene for overvåking av marin biodiversitet i havområdene og marint miljø i Arktis.  

Det tas sikte på at gruppen avholder to arbeidsmøter i 2003, ett i mars-april for å planlegge og koordinere pilotundersøkelsene, og ett i oktober-november for å evaluere undersøkelsene. Parallelt vil gruppen fortsette arbeidet med planen for overvåking for kystsonen. Gruppen vil rapportere fra arbeidet innen desember 2003. 

2. Opplegg for arbeidet med kartlegging av biologisk mangfold i kommunene

2.1. Kartlegging i kommunene

Kartlegging av biologisk mangfold i kommunene må gjennomføres som et samarbeid mellom forvaltning, naturvitere og samfunnsvitere. Kartleggingen skal være kostnadseffektiv, dekke lokale, regionale og nasjonale rapporteringsbehov og inngå i en integrert kystsoneforvaltning. 

Kartleggingen av marine naturtyper i kommunene skal baseres på håndboken for marint biologisk mangfold (DN-håndbok 19-2001). Håndboken lister i alt 11 spesielle naturtyper, fire nøkkelområder for spesielle arter, samt nøkkelområder for spesielle stammer som kan være gjenstand for kartlegging. I tillegg gis det åpning for at andre områder av lokal viktighet kan registreres. For flere av naturtypene vil kartleggingen omfatte en ren registrering som kommunene selv kan utføre, men i flere tilfeller vil det være nødvendig med veiledning med hensyn på metodikk for registrering, presisering av hva som skal registreres og hvordan data skal behandles og lagres. I disse tilfellene er det behov for å finne fram til de mest kostnadseffektive metodene og utarbeide eventuelt veiledningsmateriell til kommunene. Dette skal gjøres ved pilotstudiene i 2003. 

Til kartleggingsarbeidet skal det utvikles startpakker som gir kommunene hjelp til å komme i gang. Startpakkene utvikles i samarbeid med Fylkesmannens miljøvernavdeling og inneholder et utvalg av relevant informasjon, deriblant informasjon om kjente områder med betydning for biologisk mangfold i de enkelte kommunene. Videre kan det gis veiledning om metodikk for undersøkelsene, datalagring, datapresentasjon og bruk av informasjonen i kommunalt planarbeid. 

2.2 Pilotundersøkelser

I pilotundersøkelsene skal opplegg og metodikk for kartlegging av marine naturtyper prøves ut i utvalgte kommuner. Dette vil gjelde både for det helhetlige opplegget og for kartlegging av de enkelte naturtypene. For flere av naturtypene er det nødvendig å prøve ut ulike metoder for kartlegging. Et viktig mål er derfor å finne fram til metodikk som egner seg for kommunal kartlegging. I dette legges det vekt på at metodene standardiseres slik at resultater kan sammenlignes fra kommune til kommune og fra landsdel til landsdel. Metodene skal også være økonomisk realistiske for kommunene å gjennomføre. Metodene må også være være mest mulig generelle slik at de kan benyttes til samtidig kartlegging av flere naturtyper.

Konkret skal pilotundersøkelsene:

· Prøve ut kartleggingen av de 11 spesielle marine naturtypene i henhold til håndboken i pilotområdene og evaluere dette i sin helhet

· Prøve ut ulike metoder for kartlegging for de naturtyper der dette er nødvendig, og finne fram til kostnadsoptimale metoder

· Framlegge forslag til metodikk og veiledningsmateriell basert på erfaringene fra pilotarbeidet og bidra i utviklingen av startpakker til kommunene. 

For noen naturtyper er det behov for å karakterisere naturtypen nærmere eller avgrense naturtypen. Dette vil sikre at naturtypen ikke oppfattes forskjellig fra område til område. Samtidig kan det være nødvendig å avgrense naturtypen for å kunne benytte moderat ressurskrevende registreringsmetoder. Målet med dette er å sikre at kartleggingen blir tilstrekkelig presis og samtidig kostnadsoptimal. Dette kan føre til behov for oppdatering av håndboken og/eller at det må gis supplerende informasjon i veiledningsmateriell til kommunene. 

I noen tilfeller er det også nødvendig å foreta presiseringer og metodeutprøving i forhold til tilgrensende naturtyper som er beskrevet håndboken for naturtyper (13-1999) og håndboken for viltkartlegging (11-1996).

Det er også enkelte karakteristiske marine naturtyper som ikke er omtalt i håndboken, men som bør inkluderes i kartleggingen. Disse vil det være behov for å beskrive nærmere og samtidig utarbeide egnet metodikk for kartlegging. 

For flere naturtyper vil det kunne benyttes GIS-basert modellverktøy for å predikere mulige forekomster av naturtypen. Prediksjoner fra modellen kan kontrolleres gjennom innsamling av feltdata, samtidig som nye feltdata kan kan benyttes til å videreutvikle modellene. I pilotundersøkelsene tas det sikte på å prøve ut og tildels videreutvikle eksisterende modellverktøy. Bruk av modellene vil være integrert med utprøvingen av feltmetoder for registrering av de aktuelle naturtypene. Bruk av modeller kan være et viktig element i forbindelse med utarbeidelse av startpakker til kommunene.

Pilotundersøkelsene vil også omfatte prinsipper for datalagring og datapresentasjon. Det er et mål å sikre at lagring og presentasjon blir enhetlig og kan innarbeides i dataverktøy som kommunene har tilgjengelig, samtidig som nødvendig bakgrunnsinformasjon blir tatt vare på. 

Pilotundersøkelsene gjennomføres i fire utvalge områder (kommuner) fra Skagerrak til Finnmark (kap. 3).  

2.3 Naturtyper og nøkkelområder i pilotundersøkelsene

Arbeidsgruppen har foretatt en inndeling av naturtypene og nøkkelområdene i den marine håndboka (19-2001) etter hva som kan kartlegges uten marinfaglig bistand og hva kommunene vil trenge bistand til. 

Etter gruppens vurdering kan følgende naturtyper kartlegges uten spesiell faglig bistand (nummer i parentes viser til naturtypenummer i håndboken, kap. 5):

spesielt dype fjorder (4) 

poller (5) 

elvemunningsområder (6) 

litoralbasseng (7) 

israndavsetninger (8) 

bløtbunnsområder i strandsonen (9)

Tilsvarende mener gruppen at det er behov for avklaringer, metodeutvikling eller bistand ved kartlegging av: 

tareskog (1) 

sterke tidevannsstrømmer (2) 

fjorder med naturlig lavt oksygeninnhold (3) 

korallforekomster (10) 

kalkalgeforekomster (11)

nøkkelområder for spesielle arter (østers, kamskjell, sel, sjøfugl) (12-15)

nøkkelområder for spesielle stammer (16) 

Nedenfor (kap. 4) er det gitt nærmere omtale av hver av disse naturtypene med hensyn på behov for presisering av naturtypen, utvikling av egnet standardisert metodikk (feltarbeid) og dataregistrering.  

Gruppen påpeker også naturtyper som ikke er med i håndboken, men som bør inngå ved kartleggingen. Dette er: 

skjellsand

ålegrassamfunn

spesielle tangsamfunn

potensielle gyteområder for fisk

Også for disse er det gitt en omtale med presiseringer og behov for pilotundersøkelser (kap. 4).

2.4 Evaluering av pilotprosjektene
Resultatene fra pilotundersøkelsene vil danne basis for å utarbeide veiledningsmateriell til kommunene. Dette materialet vil inneholde nærmere informasjon om og presiseringer av de forskjellige naturtypene (der det er behov for dette), metoder for kartlegging, eventuelle behov for faglig assistanse, lagring og kvalitetssikring av data, og bruk av informasjonen. 

I tillegg kan det gis nærmere begrunnelser for hvorfor de valgte naturtypene og nøkkelområdene (østers, kamskjell, sel, sjøfugl og spesielle stammer) ansees for å være så spesielle at de er utvalgt for kartlegging. Dette tar hensyn til f.eks. om de er sjeldne, spesielt sårbare eller truet av menneskelig aktivitet. Dessuten kan indikatorarter for endringer i kystøkosystemene og "flaggarter" som har betydning for folks oppfatning av naturtilstanden, utpekes. 

Hvilken form veiledningsmateriellet skal ha, må avklares som en del av pilotstudiene. Mulige former er som del av startpakkene til kommunene, som tillegg til den marine håndboken (19-2001), eller som oppdatering av håndboken. 

Startpakkene til kommunene skal inneholde informasjon om kjente områder med betydning for biologisk mangfold i de enkelte kommunene (se håndboken for naturtyper: 13-1999). Startpakken representerer et utvalg av relevant informasjon og skal bringe kommunen opp på et visst nivå i kartleggingsarbeidet. Dette innebærer at i alle fall enkelte elementer fra pilotundersøkelsene, f.eks. presiseringer av naturtyper, innarbeides i startpakkene. Det bør også vurderes om modellanalyser til å predikere mulige forekomster av aktuelle naturtyper bør innarbeides i startpakkene for marin kartlegging. 

Veiledningsmaterialet må så langt som mulig ferdigstilles i 2003 for at kartleggingen i kommunene kan starte i 2004. Dette er en meget knapp tidsramme og innebærer at pilotstudiene må evalueres og rapporteres over en svært konsentrert periode. For noen naturtyper vil denne tidsrammen neppe kunne holde, f.eks. der feltstudier først kan gjennomføres høsten 2003. Det er derfor realistisk at veiledningsmateriellet først vil foreligge komplett i løpet av 2004. 

Arbeidsgruppen må nødvendigvis ha et overordnet ansvar for å evaluere resultatene fra pilotundersøkelsene. Arbeidsgruppen vil også bidra i utarbeidelse av veiledningsmateriellet for kommunene og foreta nødvendige endringer/justeringer av den marine håndboka

3. Pilotområder

3.1 Kriterier for valg av pilotområder

Arbeidsgruppen går inn for å velge fire områder for pilotundersøkelsene, ett i hver av regionene ’Skagerrak’, ’Nordsjøen’ (vestlandet syd for Stadt), ’Norskehavet’ (strekningen Stadt til ca. nord-Troms) og ’Barentshavet’. Regionene sammenfaller med den foreslåtte regioninndelingen fra typologien i vannrammedirektivet. Hvert område består av en eller flere kommuner.

For å velge ut pilotområdene har arbeidsgruppen satt opp et sett av kriterier. Kriteriene er kategorisert som nødvendige og ønskelige og videre rangert. Kriteriene er følgende: 

	1
	nødv
	Representative i forhold til økoregioner – biogeografiske subprovinser

	2a
	nødv
	God dekning av naturtypene i regionen

	2b
	nødv
	Gradienter – omfatter både indre og ytre kyst

	3
	ønsk 
	Kluster av kommuner – rasjonelt – anbefale område, i utgangspunktet til fylkesnivå eller deler av fylket (store fylker)

	4
	ønsk
	Bakgrunnsdata og/eller pågående prosjekt 

	5
	ønsk
	Nærhet til verneområder

	6
	ønsk
	Områder med interessekonflikter i forhold til biologisk mangfold

	7
	ønsk
	Geografisk fordeling og logistikk


3.2 Forslag til pilotområder (kommuner)

Gruppen har ikke kommet til noen samlet enighet om forslag til valg av pilotområder (kommuner). Nedenfor er det listet områder (kommuner) som det er lagt fram forslag til og det er gitt en foreløpig vurdering av disse. I flere av områdene har det blitt utført undersøkelser som er relevante for pilotstudiene. 

Forslag til vurdering av pilotområder. Kriteriene er vurdert etter en poengskala (3= høy/god, 2 = moderat/mindre god, 1 = lite/dårlig, - = mangler info/kjennskap). Forslaget er gitt av Torleiv Brattegard, Universitetet i Bergen

	Geografiske områder
	Kriterier

1
	2 a/b
	3
	4
	5
	6
	7

	Oslofjorden
	1
	3 / 3
	-
	3
	2
	3
	3

	Arendal, Tvedestrand, Risør (Aust-Agder)
	3
	3 / 3
	3
	3
	3
	2
	3

	Karmøy, Tysvær (Rogaland)
	2
	2 / 2
	2
	2
	1
	2
	2

	Masfjorden, Fedje, Austrheim (Hordaland)
	3
	3 / 3
	3
	3
	3
	2
	3

	Midsund, Aukra, Haram (Møre og Romsdal)
	3
	2 / 1
	1
	1
	2
	3
	2

	Froan (Sør-Trøndelag)
	1
	1 / 1
	1
	1
	3
	2
	1

	Leka og Vikna (Nord-Trøndelag)
	2
	2 / 1
	2
	1
	2
	2
	2

	Hammerfest, Kvalsund, Måsøy, Hasvik

(Finnmark)
	1
	3 / 3
	3
	1
	-
	2
	2

	Porsanger, Nordkapp (Finnmark)
	3
	3 / 3
	3
	2
	2
	3
	1

	
	
	
	
	
	
	
	


Ved videre utvelgelse av kommuner vil det også bli tatt hensyn til hva kommunene allerede har utført av kartlegging etter de andre håndbøkene (naturtyper, vilthåndboka) og interesse for å delta i pilotutprøvingen av marine naturtyper.

4. Arbeidsoppgaver i pilotundersøkelsene

4.1 Bruk av eksisterende data 

Mange kommuner har fått utført undersøkelser eller har gjort registreringer som er relevante for biologisk mangfold. Dette kan f.eks. gjelde resipientundersøkelser for fiskeoppdrett og kommunalt avløpsvann, kartlegging av fiskeressurser og forekomster av tang og tare, undersøkelser av skjellsand, fugletellinger etc. I tillegg finnes det i mange kommuner informasjon om arter og naturtyper fra skoleprosjekter, registrerte dykkerobservasjoner og nedtegnelser fra lokalkjente personer. Informasjonen vil være av svært forskjellig karakter og kvalitet, men mye vil være av stor betydning for kartleggingsprosjektene. 

I pilotundersøkelsene vil første trinn være å få samlet sammen og systematisert det som finnes av lokal informasjon fra pilotområdene. Informasjonen må gjennomgås og kvalitetssikres med hensyn på å avgjøre videre bruk. Det vil være naturlig at arbeidsgruppen for datasamordning tar aktivt del i dette og bringes inn i pilotundersøkelsene på et tidlig stadium. For flere av naturtypene og nøkkelområdene vil et element i pilotundersøkelsene være å prøve ut hvor godt eksisterende data representerer naturtypen for derved å avgjøre behovet for nye data eller tilleggsundersøkelser.

I valg av pilotområder vil det være fordelaktig å inkludere både kommuner som har rik tilgang på data og kommuner som har lite data. Det er viktig å sikre seg at metodene som utvikles gjennom pilotundersøkelsene har god utsagnskraft også i kommuner som har lite tilgjengelig informasjon til støtte i kartleggingsarbeidet. 

4.2. Metoder for kartlegging av marine naturtyper
Naturtyper i tidevannssonen kan i hovedsak kartlegges etter samme hovedprinsipper som på land. Under tidevannssonen er kartleggingen atskillig mer komplisert, siden naturtypene ikke er enkelt tilgjengelige. På grunt vann og moderate dyp kan kartleggingen gjennomføres ved direkte observasjoner, men på dypere vann må andre prinsipper benyttes. Grovt sett kan aktuelle metoder inndeles i: 

- prøvetaking med redskap (bunngrabb, skrape, vannhentere etc)

- optisk/akustiske metoder (ekkolodd, asdic, undervannsvideo, flyfotografering etc.)

- dykkerobservasjoner, vannkikkert etc

- intervju med fiskere og lokalkjente, involvering av relevante frivillige organisasjoner (dykkerklubber, botaniske og zoologiske foreninger, havfiskeklubber etc.)

- bruk av modellverktøy

Ved pilotundersøkelsene vil flere av disse metodene bli utprøvd. Intervju-undersøkelser og modellverktøy benyttes sammen med direkte observasjoner og optisk/akustiske metoder for å avgjøre hvor god informasjon som kan innhentes uten innsatskrevende feltundersøkelser. Det er også et poeng at disse metodene kan brukes for å kartlegge flere naturtyper. Et overordnet mål i pilotundersøkelsene vil være å komme fram til metoder som kan benyttes for flest mulig naturtyper. 

Flere av metodene brukes aktivt i forskning og fagstudier. Utfordringen i pilotprosjektene blir i disse tilfellene å avgjøre om metodene vil kunne benyttes kostnadseffektivt av kommunene uten å måtte søke omfattende fagbistand til gjennomføring av kartleggingen. 

4.3 Modellering av marine naturtyper

GIS-basert modellverktøy kan brukes for å predikere forekomsten av marine naturtyper. Metodene søker å finne indikatorer på naturtypene basert på tilgjengelig informasjon. Bruk av modeller vil kunne innebære en betydelig besparelse i kartleggingsarbeidet fordi potensielle områder kan identifiseres før det utføres feltarbeid. 

Nøkkelelementene i metodikken er georeferert informasjon, terrengmodellering og landskapsanalyse. Arealdekkende, tverrfaglige landskapsanalyser er etablert for det terrestre miljøet. De marine økosystemene deler mange av de samme grunnleggende landskapselementene som det terrestre miljøet. Det er dermed mulig å overføre metodikken for landområdene til sjøområdene. Som eksempel kan det vises til en studie i Sandøy kommune i Møre og Romsdal hvor informasjon om dyp og bølgeeksponering er benyttet til å predikere forekomsten av tareskog. Prediksjonene har vist stor grad av overenstemmelse med feltobservasjoner og observasjoner fra fiskere (se Fig 1).

Viktige strukturerende faktorene for marine habitater er dybde (sonering), substrattype og grad av bølgeeksponering. Disse faktorene benyttes i det internasjonale EUNIS-systemet hvor marine habitater deles inn på hierarkiske nivåer. EUNIS er et habitatklassifieringssystem utviklet i regi av det europeiske miljøbyrået EEA for å harmonisere beskrivelser og innsamlinger av data i Europa. Alle hovedtypene bør det være mulig å modellere seg fram til ved bruk av digitale dybdedata, og informasjon om blant annet strøm-, vind, bølge og tidevannsforhold (grad av vannutskifting). Slik informasjon er i mange tilfeller relativt lett tilgjengelig. En videreutvikling av slike modeller til å predikere forekomst av flere naturtyper bør kunne være mulig for de fleste områder. 

GIS-modellering vil trolig være et kostnadseffektivt verktøy til å predikere forekomster av naturtyper som ålegrasenger, tareskog og skjellsandforekomster. Gjennom kalibrering med feltdata og innsamling av nye data kan modellene videreutvikles for å øke presisjon og utsagnskraft. Man kan også gå den motsatte veien ved å analysere forekomsten av en naturtype på et gitt sted, og finne ut hvilke kombinasjoner av mulige faktorer som gir høyest forklaring av forekomsten av naturtypen. Dette kan gjelde f.eks. forekomst av korallrev og spesielle kalkalgesamfunn. Identifikasjon av sammenhenger mellom topografi, fysiske/-kjemiske faktorer og andre miljøparametre og forekomsten av en naturtype kan benyttes til å lage prediksjonsmodeller for ulike naturtyper. Muligheten for å oppnå vellykkede prediksjonsmodeller vil være avhengig av hvor forutsigbare naturtypenes utbredelse er i forhold til de gitte miljøvariablene. Helt foreløpige analyser har indikert at bløtbunnsstrender, områder med sterke tidevannsstrømmer, tareskog og poller vil være bedre egnet til slike modeller enn f.eks. ålegras, som synes å være mindre forutsigbar. Men det kan hende at ålegras-modellen har manglet noen viktige, hittil ukjente strukturerende faktorer. 

I EU-landene har EUNIS systemet en sentral posisjon i forhold til kartlegging av habitatene i de enkelte landene, og for valget av hvilke habitater som er av ”community interest” eller spesielt sårbare, og som ut fra dette skal vurderes til å inngå i Natura 2000 nettverket av SAC områder (”special areas of conservation”, dvs utvalgte områder i henhold til habitatdirektivet, vedtatt i 1992) og SPA områder (”special protected areas”, dvs utvalgte områder beskyttet i henhold til fugledirektivet, vedtatt i 1979). Siden de fleste landene i Europa bruker dette systemet til å rapportere om landenes miljøstatus, vil det være hensiktsmessig at også Norge følger det samme systemet. DN har uttalt ønske om at kartleggingen av biologisk mangfold i Norge følger EUNIS systemet. 

Et annet poeng med å innføre GIS modellering i kartleggingsarbeidet i 2003, er at Norge i henhold til EUs vanndirektiv vil måtte digitalisere plasseringen av de ulike vanntypene, både i ferskvann og i saltvann ut til 1 nm utenfor grunnlinja. Dette vil være kostnadsbesparende allerede nå i fasen med planlegging av programmer for biologiske mangfold og for implementeringen av vanndirektivet å legge forholdene til rette for at digitale kartdata (dybde / høydedata) blir gjort tilgjengelige for kommunene og de involverte prosjektene. Det vil være lite hensiktsmessig at hver enkelt kommune, eller hvert enkelt pilotprosjekt må inkludere kostnader forbundet med innkjøp av slike data.

Ved å ha det digitale rammeverket i bunn, og bygge ut GIS modellen for hver enkelt kommune etter hvert som de får inn nye georefererte data, vil dette være et slagkraftig verktøy som kan benyttes til å kunne gjennomføre de arealdekkende landskapsanalysene som er nevnt over, og til å få en god oversikt over biologiske verdier, eller vanntyper av ulik status innen hvert enkelt område. 

Figur 1. Kart over modellert og observet tareskog. Taren ble modellert til å finnes ned til 25 m i områder eksponert for vinder fra nord, nordvest og vest (dvs områder synlige fra linjen,"sikteanalyse"). Områder som ble modellert til å være egnet for tare, men der det ikke ble observert tare, ble videre delt inn i områder med bunnsediment av grus, sand eller leire (dvs substrater som ikke er egnet for tarevekst). Områder modellert som egnet for tare, men med leirbunn, er for små til at de er synlige på figuren. De modellerte områdene ble sammenlignet med feltdata fra dykkere, og fra opplysninger fra taretrålere (kalt "observert"). Dette ga et stort sammenfall (91 %) med den modellerte forekomsten. Data fra NINA

Metodikk

Basert på litteratur og erfaringer bør det for hver naturtype lages en oversikt over i) hvilke faktorer som er viktige for forekomsten av naturtypen, ii) hva som finnes av georefererte data for de ulike faktorene, iii) i hvilken grad det er mulig å bruke landskapsanalyser til å estimere de ulike faktorene dersom det mangler georefererte data. Ut fra dette kan en komme fram til hvilke av naturtypene som sannsynligvis egner seg bra for modellering, og hvilke som i liten grad er egnet for modellering. Basert på kjente forekomster av de egna naturtypene (kartlagt tidligere eller i pilotstudien) må det gjøres landskapsanalyser for deretter å kunne utvikle prediksjonsmodeller. 

4.4 Større tareskogsforekomster (naturtype 1)

. 

Presisering av naturtypen 

I Norge brukes begrepet “tareskog” om sammenhengende sublittorale områder bevokst med stortare (Laminaria hyperborea). Stortare danner en tare-monokultur og utvikler en lang, avstivet stilk i sterkt bølge-eksponerte områder. Dette framstår dermed som en “skogaktig” vegetasjonstype. Andre tarearter, som sukkertare, fingertare og butare, danner ikke en tilsvarende høy vegetasjonstype, og stortare kan utkonkurrere andre tarearter gjennom å vokse seg høy og skygge for annen vegetasjon. Stortareskog er knyttet til områder med stor bølgepåvirkning eller sterk strøm, og kan her dominere hele taresonen fra lavvannsmerket og ned til 20 – 30 m dyp. Tareskog finnes også i halv-eksponerte områder, men stortare danner her ofte ikke en sammenhengende vegetasjonstype i hele taresonen, men vokser ofte sammen med andre tarearter. 

Mål for pilotundersøkelsen

Målet med pilotundersøkelsen er å utvikle en metodikk for enkelt å kunne kartlegge og avgrense områder med tareskog fra annen type bentosalgevegetasjon, og for å skille en velutviklet tareskog fra nedbeitede områder. 

Metodikk

Det er utviklet ulike metoder for registrering og storskala kartlegging av bentosalgevegetasjon. Disse består hovedsaklig av ulike fjernmålingsteknikker der man analyserer tilbakestrålt lys på ulike måter. Slike teknikker for stor-skala kartlegging er imidlertid ikke utviklet for stortareskog, og det vil derfor være lite hensiktsmessig å foreslå slik metodikk for dette pilotprosjektet. 

Registrering av tareskog ved hjelp av akustisk metodikk (bruk av ekkolodd fra båt) er en utprøvd og etablert metode. I det foreslåtte pilotprosjektet vil ekkolodd- og video-registreringer bli foreslått brukt til detalj-kartlegging av tareskog i enkelte områder.  Disse metodene er imidlertid relativt tidkrevende for kartlegging av store områder. 

Det vil derfor være hensiktsmessig å anvende taremodellen beskrevet ovenfor (kap 4.3) til å identifisere potensielle tareskogshabitater, og bruke ekkolodd- og videoregistreringer til å verifisere prediksjonene fra modellen. Det vil særlig være viktig å finne fram til faktorer som er bestemmende for avgrensningen av naturtypen mot andre bentosalgesamfunn, og mot nedbeitede områder. Nedbeitede områder finnes hovedsakelig i mindre eksponerte områder, som bør kunne identifiseres vha en terreng / bølgeeksponeringsmodell. 

Pilotprosjektet blir foreslått gjennomført som et tredelt prosjekt: i) forundersøkelse med innsamling og systematisering av tilgjengelige data på tareforekomster og substratfordeling, ii) digitalisering av den georefererte informasjonen i en GIS modell, og iii) detaljkartlegging av avgrensningen av tareskog mot andre naturtyper, eller nedbeitet bunn ved hjelp av ekkolodd- og video-observasjoner, GIS analyser og forbedringer av tare-modellen. 

Relevante undersøkelser og data 

Det er særlig to områder det er gjort omfattende tareskogsundersøkelser i; Frøya i Sør-Trøndelag og Sandøy i Møre og Romsdal. Her er det innsamlet en god del informasjon om tareskogsforekomster. For Sandøy finnes det dessuten en digital høydemodell, som i kombinasjon med en enkel bølgeeksponeringsmodell har gjort det mulig å predikere forekomsten av tareskog med stor grad av overenstemmelse med feltobservasjoner av stortareskog (se 4.3 om modellering av naturtyper).

4.5 Sterke tidevannsstrømmer (naturtype 2) 

Presisering av naturtypen 

I håndboken regnes tidevannsstrømmer som kan oppnå hastigheter over 5 knop som sterke. Det er behov for å foreta en nærmere avgrensninger til naturtypen ’grunne strømmer’ som inngår i håndbok 13-1997 og hva som karakteriser utforminger av disse. 

I tidevannsstrømmer kan det finnes svært ulike organismesamfunn avhengig av forhold som strømstyrke, bunnsubstrat, dyp og naturlig næringstilførsel. I håndboken nevnes eksempler på at strømmene kan være preget av ulike samfunn karakterisert av bløtkoraller, mosdyr, svamp eller tareskog. Grunne strømmer kan være dominert av muslinger eller kråkeboller. I områder med organiske tilførsler kan sjøanemoner dominere. Det er behov for å foreta en nærmere karakterisering av de mest aktuelle utformingene. Dette gir bedre grunnlag for kommunene til å angi biologiske verdier knyttet til sterke strømmer ved kartleggingen. 

Mål for pilotundersøkelsen

I pilotundersøkelsene karakteriseres de viktigste av utformingene og det gis angi hvordan disse skal identifiseres. 

Metodikk 

I pilotprosjektet foretas det en registrering av karakterarter sammen med topografiske og hydrofysiske forhold i forskjellige tidevannsstrømmer. Registreringene vil bli utført med befaring (grunne områder) og undervannsvideo eller dykkerobservasjoner. I noen tilfeller der fauna og flora vanskelig lar seg registrere ved visuelle metoder, kan det tas prøver med bunnskrape.  

Relevante undersøkelser og data 

Områder med sterke tidevannsstrømmer finnes hyppig i Nord-Norge. I de foreslåtte pilotområder i Finnmark finnes det hydrografiske dataserier som i noen tilfeller strekker seg tilbake til 1970-tallene (UiTø og HI). Data fra dykker-registrering av faunaen i sterke tidevannsområder finnes ved flere institutter. For flere områder finnes det også foto-dokumentasjon som kan egne seg til sammenligning av endringer i biologisk mangfold over tid.

4.6 Fjorder med naturlig lavt oksygeninnhold i bunnvannet (naturtype 3). 

Presisering av naturtypen

Både fjorder, skjærgårdsbassenger, poller og våger kan ha bassenger med dypvann som er naturlig oksygenfattige permanent eller i perioder. I denne kategoriseringssammenheng er det hensiktsmessig å regne alle større og mindre undersjøiske basseng som i perioder inneholder mindre enn 2 ml/l oksygen som "fjord" med naturlig lavt oksygen innhold i bunnvannet. 

Målet for pilotundersøkelsen

Pilotundersøkelsene skal finne fram til rasjonelle metoder for hvordan kommuner kan få oversikt over "fjorder med naturlig lavt oksygenforhold", samt formulere mer presise kriterier for "lavt oksygeninnhold". Videre skal prosjektet angi prinsipper og metoder for å skille mellom fjorder hvor tilstanden er naturlig og hvor den er menneskeskapt. 

Metodikk

I mange kommuner, spesielt på Skagerrak-kysten og Vestlandet er fjorder med lavt oksygeninnhold kartlagt og ofte nærmere undersøkt. Der det ikke finnes eksisterende kunnskap, kan sannsynlig områder velges utfra studier av topografiske sjøkart og undersøkes nærmere ved feltmålinger. Hensiktsmessig måleutstyr er godt kalibrerte oksygensonder med ekstrasonder for saltholdighet og temperatur. Oksygenfritt dypvann kan verifiseres ved vannprøver som sjekkes for lukt av hydrogensulfid. Tidspunkt for feltmålinger bør være sensommer-høst, når stagnasjonen normalt er størst. Målingene gjøres ved det dypeste stedet av bassenget. Lokale fiskere kan ofte sitte på mye informasjon.

For å skille naturlig lavt oksygennivå fra menneskeskapt påvirkning kan det gjøres målinger av oksygenforbruket. Målingene sammenholdes med modellberegninger. Gjennom pilotstudiene skal det anvises hvordan dette kan gjøres uten for høye kostnader. Andre forhold som prøver ut er bruk av sedimentprøver for vurdering av lukt og farge. 

Relevante undersøkelser og data 

På kysten av Skagerrak er det god dokumentasjon på at oksygenmengdene i mange bassenger er redusert gjennom 1900-tallet, særlig siden 1970-tallet. Kysten av Skagerrak er godt overvåket og undersøkt. Her kan det lett finnes eksisterende data og lokaliteter for evaluering og testing av metoder.

4.7 Korallforekomster (naturtype 10)

Presisering av naturtypen

Dypvannskorallrev, eller kaldtvannskorallrev dannes av stenkorallen Lophelia pertusa. Disse er vanlige langs eggakanten, på fiskebankene og i fjordene. I norske farvann finner man dem fra Hvaler i sør til og med Finnmark i nord, mellom 39 og ca. 500 m dyp. De vokser på strømrike steder ofte på morenemasser som tilbyr et noenlunde hardt og stabilt substrat. I en definisjon av korallområder vil vi også inkludere det som fiskerne kaller ”skog” eller ”rødskog”. Dette er forskjellige arter hornkoraller hvorav man kan nevne sjøtre, sjøbusk og risengrynkorall. Disse områdene er også fiskerike og har sannsynligvis en økologisk betydning som likner på det som Lophelia-revene har. 

Korallrevene er sårbare overfor mekanisk påvirkning. Tråling er svært ødeleggende, men også linefiske og garnfiske utgjør en trussel. Revene er gode fiskeområder og derfor er det populære steder å sette garn og line. Innenfor territorialgrensen (4 nm) er det ikke tillatt å tråle. Derfor er det line og garnsettinger som er aktuelle trusler. 

Mål for pilotundersøkelsen

Pilotundersøkelsene skal finne fram til rasjonelle metoder for hvordan kommunene kan få oversikt over korallforekomster i sine områder, og om mulig beskrive tilstanden til disse.

Metodikk

En fullstendig kartlegging av alle dypområder i de kommunene som har kyst og fjordområder er lite aktuelt pga kostnadene. Man bør ta sikte på å kartlegge utvalgte steder. Dette kan gjøres på bakgrunn av opplysninger i litteratur og ny informasjon som er samlet og publisert de seneste årene, opplysninger fra fiskere og dykkere, og ved å granske topografien og sjekke potensielle områder. Lokale fiskere har mye informasjon om bunnforhold. På bakgrunn av opplysninger fra fiskere etc. kan det så settes opp forslag til områder som bør undersøkes nøyere. Formålet med undersøkelsen vil være å verifisere tilstedeværelsen av korallområder. 

Pilotprosjekt

Til pilotprosjektene velges fortrinnsvis kommuner med kjente forekomster for å teste ut metodikk som ikke blir for dyr. Pilotprosjektet vil omfatte feltforsøk, evaluering og rapportering.

4.8 Spesielle kalkalgeforekomster (naturtype 11)

Presisering av naturtypen

De vanligste skorpeformede kalkalgene, som det også står beskrevet i håndboka, er utbredt langs hele kysten fra fjæresonen og ned til mer enn 30 m dyp. I denne sammenheng er det derfor viktig å avgrense kartleggingsoppgaven til det som er å betrakte som ’spesielle kalkforekomster’. I hovedsak er det forekomster av Phymatolithon calcareum (butt-grenet mergel) og Lithothamnion

corallioides (korallmergel) som er interessante. Disse danner gruslignende bunner av irreguleært formede grener/knuter med ukjent utstrekning. I enkelte land som Irland høstes disse som ’maerl’ til kommersielt utnyttelse. 

Vår kunnskap om slik mergel-bunner er basert på spredte og tilfeldige observasjoner, gjerne som resultat av skjellsandkartlegging eller universitetstilknyttet virksomhet. En kjent lokalitet er O-sund utenfor Bergen, men i praksis må utbredelsen av mergel betraktes som ukjent. Lite er kjent om betydningen av slike bunner som habitat for andre organismer eller deres produksjon. 

Mål for pilotundersøkelsen

Pilotundersøkelsene skal finne fram til rasjonelle metoder for hvordan kommunene kan få oversikt over forekomster av mergel-bunner i sine områder.

Metodikk 

Kartlegging av spesielle kalkalgeforekomster vil vanskelig kunne utføres direkte av kommunene. Det vil trolig heller ikke være kostnadssvarende å definere egne ’lete-prosjekter’ fordi disse bunntypene er relativt sjeldne. Informasjon om mergel-bunner er typisk ’lokal-kunnskap’ eller avleggere fra andre undersøkelser. Det er følgelig viktig å bygge opp et system (kommunalt eller nasjonalt) hvor nettopp informasjon om kalkalgeforekomster kan fanges opp og arkiveres. Kommunene vil med faglig støtte kunne være ansvarlig for å samle inn lokal kunnskap fra f.eks. fiskere om sund og områder med slike kalkalgeforekomster.  

I pilotundersøkelsene foreslås det å lage et spørreskjema til kommune for innhenting av lokal kunnskap om kalkalgeforekomster. Spørreskjemaet kan kombineres med spørsmål om andre naturtyper. For å avgjøre godheten av innsamlede data foreslås det å  befare anviste områder. Befaringer og samtaler med lokalkjente kan gi viktig informasjon om lokale navn eller karakteristikker som kan være til hjelp i utformingen av spørsmålene i spørreskjema.

Forekomst av øvrige kalkalgearter anbefales på nåværende nivå å gis lav prioritet.

4.9 Østersforekomster (nøkkelområde 12) 

Den europeiske flatøstersen Ostrea edulis er i dag nærmest utryddet i store deler av Europa, men finnes fremdeles i Norge. Vokseområdet (fra svenskegrensa til Nordland) representerer nordlige del av utbredelsesområdet. Arten regnes som fåtallig i Norge, og har vært i tilbakegang siden varmeperioden i middelalderen. Hvis de seinere årenes tendens med høye sommertemperaturer holder seg, kan det tenkes at østersen får bedre vilkår og igjen vil øke utbredelsesområdene langs kysten. 

Trusler/ sårbarhet.
Det finnes en rekke poller og grunne områder som tidligere har vært benyttet som østerspoller, men  som i dag er utsatt for fysiske inngrep eller forurensning.

Østersen er utsatt for parasitter og sykdomsagens som utgjør trusler mot bestanden. De norske bestanden er en av de få som ser ut til å være fri for den intracellulære parasitten Bonamia ostreae (en protozoo). Den norske bestanden kan derfor ha særlig stor verdi som reservoir for bonamiosefri flatøster i Europa.

Målet med pilotundersøkelsen.
Målet med pilotundersøkelsen er å angi kostnadseffektive metoder for kartlegging av forekomster av østers. 

Metodikk 
Innledningsvis må det lages en oversikt over de kjente lokalitetene for østers i studieområdet. Ny kartlegging gjennomføres fra lettbåt i utvalgte kjente områder, supplert med undersøkelser i områder hvor arten potensielt kan finnes. 

4.10  Større kamskjellforekomster (nøkkelområde 13)

Stort kamskjell, Pecten maximus, er det største av flere arter kamskjell som vokser i Norge. Stort kamskjell finnes i ytre kyststrøk fra Oslofjorden til Vesterålen, med største forekomstene fra Vestlandet til Nordland. De største konsentrasjonene finnes ofte fra 10- 30 m dyp. Kamskjell kan i noen grad svømme opp i vannsøylen, og trekk fra dypere til grunnere vann om sommeren (gytesesong) kan observeres. 

I Nord-Norge er den noe mindre arten haneskjell (Chlamys islandica) vanlig. Haneskjell finnes på sand-, grus og steinbunn på dyp fra ca. 10 m. Fra Lofoten og nordover finnes haneskjellet stedvis i tette bestander som utnyttes kommersielt. Fangst foretas med bunnskrape. 

Trusler /sårbarhet.

I Norge har stort kamskjell stort sett vært høstet av dykkere. Produsenten ”Seashell AS” i Trøndelag har i perioden 1997/98 til i dag høstet ca 250 tonn. Kamskjell er også ettertraktet fangst for sportsdykkere, og det er dårlig kjent hvordan slik høsting påvirker bestanden.

I forbindelse med kommersiell høsting er det gjort en rekke observasjoner. I noen områder er det stadig immigrasjon av nye voksne skjell (sannsynligvis fra tilliggende dypere områder), slik at det kan høstes om igjen etter noen få år. I andre områder er det observert nyrekruttering og vekst til markedsstørrelse på 4-5 år, og i andre områder igjen har kamskjellene ikke kommet tilbake ca 5 år etter høstingen. Dette indikerer at enkelte områder tåler høsting dårlig. Generelt er bestandssituasjonen og hvordan høstningen påvirker denne, dårlig studert i Norge. 

Målet med pilotundersøkelsen.
Målet med pilotundersøkelsen er å angi kostnadseffektive metoder for kartlegging av forekomster av stort kamskjell og haneskjell. 

Metodikk 

Innledningsvis må det lages en oversikt over de kjente lokalitetene for skjellene i studieområdet. Ny kartlegging gjennomføres fra lettbåt med forsøksdykking eller undervannsvideo. 

I pilotundersøkelsene bør det gjennomføres feltstudier både i områder hvor det har vært drevet kommersiell høsting og i ikke høstede områder. Dette kan gi informasjon om hvordan høsting påvirker lokalitetene. Den kommersielle aktøren ”Seashell AS” har sagt seg villig til å bidra bl.a. med fangstdata (1997-2002) for eventuelle undersøkelser i Roan/ Frøya-området i Trøndelag. 

4.11  Marine fugler og pattedyr (nøkkelområde 14-15)

(omtalt som sjøfugl, sjøpattedyr i veileder)

Presiseringer

Marine fugl og pattedyr er en del av havets økosystemer og må inngå ved kartleggingen av marine naturtyper. Data for disse gruppene skal derfor integreres i det marine kartlegginsprogrammet. I håndboken for marint biologisk mangfold (DN-håndbok 19-2001) henvises kartlegging av nøkkelområder for marine fugl og patterdyr (sel) til håndboken for viltkartlegging i kommunene (DN-håndbok 11-1996). Det finnes i dag ingen god oversikt over status for dette arbeidet med hensyn til omfang, dekningsgrad, kvalitetssikring etc. Trolig er det stor variasjon mellom ulike kommuner. Det vil derfor være ønskelig å behandle disse gruppene som ledd i pilotundersøkelsene for marine naturtyper.

Mange av fugleartene i kystsonen omfattes av internasjonale konvensjoner som Norge er forpliktet til å følge opp. Flere av artene står også enten på den norske rødlisten over trua og sårbare arter og/eller er ansvarsarter (dvs. at Norge har mer enn 25% av europeisk bestand). Disse forholdene gir føringer for vår forvaltning av bestandene og deres leveområder.

Mål for pilotundersøkelsen

I pilotprosjektet tas det sikte på å evaluere status for viltkartlegging i marine områder (feltinventering), samt gjennomgå kriterier, kartfestingsenheter, avgrensing og ”varighet” av verdisatte geografiske områder. 

Metodikk 
I pilotprosjektet nedsettes det en gruppe som representerer forskning, forvaltning og lokale organisasjoner (ornitologisk forening) som evaluerer status og skisserer opplegg for å teste eksisterende datagrunnlag. I utvalgte områder utføres det inventeringer og feltkartlegging basert på valgte kriterier og målsettinger.

Resultatene bearbeides i tråd med behovet for hensiktsmessige veiledninger for kommunal kartlegging og som også tjener andre samfunnsinteresser (FoU, sektorer, øvrig miljøforvaltning). Veiledningene skal også inneholde forslag til løsninger mht. oppdatering, lagring og presentasjon av data.

Mange av problemstillingene knyttet til sjøpattedyr (trusselbilde, kriterie- og metodevalg etc.) sammenfaller med sjøfugl. Det foreslås derfor  at kartlegging av marine pattedyr innarbeides som del av dette opplegget.

Relevante undersøkelser og data

Kunnskapen om marine fuglers utbredelse er i hovedsak knyttet til sjøfuglkartverket (NINA), fylkesmennenes viltkart,  MRDB (Marin Ressurs Data Base), SMO (Spesielt miljøfølsomme områder) og SEAPOP (sjøfugldatabasen). Kunnskapen er delvis mangelfull og i stor grad foreldet. Gjennomsnitts​alderen på data i sjøfuglkartverket er mellom 15 og 20 år. En del av kunnskapsgrunnlaget har fortsatt gyldighet (eks. fuglefjell etc.) men dynamikken i systemet gjør at datagrunnlaget må oppdateres regelmessig. 

Undersøkelser av sel langs kysten gjennomføres av Havforskningsinstituttet og Fiskeriforskning. 

4.12 Nøkkelområder for spesielle stammer (nøkkelområde 16)

Kartlegging av nøkkelområder for spesielle stammer vil i stor grad kunne utføres etter samme metodikk som for gyteområder for fisk (se punkt 4.13.4 nedenfor)

4.13 Naturtyper som ikke eller i liten grad er dekket i håndboken

Arbeidsgruppen påpeker at skjellsandforekomster og ålegressamfunn er spesielle marine naturtyper som ikke er omfattet av den marine håndboken (19-2001). Ålegressenger er riktignok inkludert i håndboken for naturtyper (13-1999), men på en måte som ikke fullt dekker behovet som marin naturtype. Gruppen påpeker også at spesielle tangforekomster i strandsonen burde vært omtalt med sikte på kartlegging. Selv om tangforekomster er svært alminnelige og generelt vil falle utenfor kriteriene for kartleggingsobjekter, er det enkelte tangsamfunn eller habitater som er svært viktige for biologisk mangfold og som derfor bør kartlegges. Disse bør klargjøres og kunne identifiseres ved kartlegging. Gruppen foreslår derfor at skjellsandforekomster, ålegressenger og spesielle tangsamfunn inkluderes i pilotundersøkelsene med sikte på at disse vil bli omfattet av kommunal kartlegging. 

Gruppen påpeker også at det i mange kystkommuner er stor oppmerksomhet omkring mulige gyte- og oppvekstområder for kommersielle fiskebestander. Lokalisering av gyteområder er særlig relevant i forbindelse med arealinngrep (f.eks. utfyllinger, dumpeplasser for masse, opptak av skjellsand, etablering av oppdrettsanlegg etc.). Noen forholdsvis enkle metoder som kan benyttes av kommunene for å lokalisere mulige gyte- og oppvekstområder, bør derfor være utviklet. Arbeidsgruppen ser på dette som viktig lokalt og vil anbefale at gyteområder også inngår i pilotundersøkelsene. 

4.13.1  Skjellsand

Beskrivelse av naturtypen

Skjellsand består av hele og knuste skall fra organismer med kalkskall. De viktigste organismene i dannelsen av skjellsand er mollusker (skjell og snegler), rur, kråkeboller og kalkalger. Dannelse av skjellsand avhenger både av vekstbetingelser for kalkdannende organismer, og avsetningsbetingelser etter at organismene er døde.

Skjellsandforekomstene er generelt høyest i skjærgården, i de områdene hvor tilførselen av minerogent materiale (sand, grus og leire) er lav. I områdene må det derimot være tilstrekkelig bølgeenergi for en effektiv knusing av skallene. Generelt avsettes de største og groveste partiklene på grunt vann, mens de finere partiklene blir ført ned på dypere vann, eller i avskjermede basseng. Skjellmaterialet føres ofte inn på lesiden av holmer og skjær. Det er også vanlig å finne masseforekomster av skjellsand i områder med sterk strøm, eller områder hvor det tidligere har vært sterk strøm med høy næringstilgang.

Skjellsand er et habitat som ofte er rikt på bløtbunnsfauna, og fungerer som gyte- og oppvekstområder for flere fiskearter. Dessuten benytter større krepsdyr skjellsand​bankene til parringsplasser og skallskifte, i tillegg til at de finner matgrunnlag. Skjellsand regnes som en ikke fornybar ressurs.

En rekke kommuner har allerede fått kartlagt skjellsandforekomster med sikte på mulig kommersiell utnyttelse. Fullstending kartlegging er ressurskrevende og utføres med bruk av lettseismisk utstyr ombord i båt sammen med prøvetaking av bunnsedimentene. 

Mål for pilotundersøkelsen

Hovedmålet ved pilotundersøkelsen er å avgrense skjellsand som naturtype og utvikle metoder som egner seg for enkel kartlegging. 

Metodikk

Fiskere og lokalbefolkning har ofte verdifull kunnskap om bunntopografi, og det foreslås å bruke spørreundersøkelse som en metode for å kartlegge skjellsandområder. Verdifull informasjon kan også finnes hos Fylkeskommunene som er delegert ansvar for forvalting av skjellsandressursene. 

Det vil også være aktuelt og teste ut enklere akustiske metodikker som bruk av ekkolodd, fortrinnsvis sammen med videoregistrering.

I pilotprosjektet vil det også bli undersøkt i hvilken grad modeller kan benyttes til å predikere forekomster av skjellsand ut fra kartdata og analyser av de viktige strukturerende faktorer. Skjellsand finnes ofte i samme områder som tareskog, og det vil være naturlig å prøve tilsvarende modell som for tareskog. 

Relevante undersøkelser og data

Rogaland og Hordaland er sannsynligvis de fylkene med høyest forekomster av skjellsand. Flere kommuner har fått utført omfattende kartlegging med høy detaljeringsgrad og hvor forekomstene kan knyttes opp mot topografiske og hydrofysiske faktorer. Det er også i noen kommuner foretatt biologiske undersøkelser for kartlegging av bunndyr, fisk og krabbe på skjellsandforekomster.

4.13.2  Ålegrassamfunn

Presisering/beskrivelse av naturtypen

I håndboka for naturtyper (13-1999) inngår ålegras som en utforming under naturtypen ’undervannseng’ sammen med undervannsenger i brakkvannsområder og i indre deler av strandsonen med overgang til saltenger. Arbeidsgruppen har imidlertid vurdert ålegrassamfunn som en så spesiell marin naturtype, at den bør få egen status. Avgrensninger til Håndbok 13 må imidlertid gjøres.

I Norge finnes det to arter ålegras, vanlig ålegras (Zostera marina) og dvergålegras (Zostera noltii). 

Undervannsenger av vanlig ålegras finnes fra svenskegrensa til Trøndelag, og kanskje i fjordstrøk i Finnmark. De forekommer på sand- eller mudderbunn fra relativt eksponerte områder til mer beskyttede områder. Dvergålegras-utforminger er sjeldne og ansett som akutt truete. Disse utformingene forekommer i spredte forekomster i tre områder: Oslofjorden, Jæren og Sunnhordaland. 

Ålegras danner artsrike og produktive samfunn med en primærproduksjon i størrelsesorden 500 – 1000 g karbon m-2 år-1. Det er funnet over 300 arter epifytter og assosiert ”bladfauna” til ålegraset. Ålegras er i tillegg viktige oppvekstområder for torskeyngel og andre fiskearter.

Plante- og dyrelivet tilknyttet ålegras i Norge var inntil nylig ikke studert i Norge. Nylige undersøkelser viser at det finnes en egen flora og fauna knyttet til de marine ålegras-undervannsengene som skiller seg fra samfunnene som er knyttet til tang- og tareplantene. 7 av de 10 viktigste artene som skiller sagtang- fra ålegras-samfunnene var epifytter, dvs alger som vokser på selve ålegrasplanten. Siden ålegras-undervannsengene forekommer spredt langs kysten, er det god grunn til å tro at det finnes særegne arter for ulike regioner. 

Målet ved pilotundersøkelsen

Hovedmålet er å utvikle kostnadseffektive metoder for kartlegging i kommunene. Et delmål blir å presisere hva som er viktige og særskilt viktige utforminger av naturtypen. Viktige utforminger vil være større upåvirkede komplekser av undervannsenger, samt lokaliteter med forekomst av rødlistede arter. 

En delmålsetting må være å undersøke i hvilken grad det lar seg gjøre å modellere seg fram til forekomsten av naturtypen ved hjelp kartfesting og analyser av de viktigste strukturerende faktorene for naturtypen. Foruten bunnsubstrat-type (bløtbunn) inkluderer dette faktorer som helningsvinkel og plassering i forhold til vind/bølgeretning. Det må også gjøres en nærmere avgrensning mot ”undervannseng” i Håndbok 13. 

Metodikk i pilotundersøkelsen

Det må først lages en oversikt over hva som allerede er kartlagt i studieområdet (f.eks. hos NGU, kartverket, kommunene selv, Fylkeskommunen osv) og innhente opplysninger om ålegras-lokaliteter fra lokale fiskere, dykkere, eller andre. Det vil særlig være viktig å kontakte ålefiskere i kommunene som erfaringsmessig har god kunnskap om lokalitetene. Fiskeridirektoratets regionkontorer har oversikt over hvordan man kommer i kontakt med ålefiskerne. 

Forekomsten av naturtypen må verifiseres gjennom befaring med inspeksjon i kombinasjon med dykking. Samtidig bør det undersøkes om akustikk kan være en velegnet metode for kartlegging av naturtypen, særlig på dypere vann, og i områder med dårlig sikt. Siden grunne forekomster av naturtypen er synlige på flyfoto i klart vær og med god sikt i vannet, bør det videre undersøkes om nyere flyfoto kan benyttes til å verifisere naturtypen. Flyfoto av ulik alder kan benyttes til å studere endringer i forekomstene.

Det er også ønskelig å utprøve modellverktøy til å predikere forekomsten av ålegrasenger. Ved å analysere sammenhengen mellom ulike fysiske parametre knyttet til terrenget (helningsvinkel, dybde), med parametre som f.eks vannutskiftingsgrad, ekstremtemperaturer, osv, kan en finne ut hvilke fysiske faktorer som best forklarer utbredelsen av ålegraset. 

Relevante undersøkelser og data fra undersøkelsesområdet
Det foreligger få systematiske registeringer av ålegras-undervannsenger, men slike områder inngår ofte i foreslåtte verneområder for våtmark (for eksempel Sandblås-/Gaustadvågen i Møre og Romsdal og Kurefjorden i Østfold som fikk status som Ramsar-område i henholdsvis 1996 og 1985).

Tidsdata for faste lokaliteter finner på en rekke lokaliteter på Skagerakkysten. Bestandsundersøkelser av ålegras og studier av assosiert flora og fauna har nylig være utført på flere lokaliteter i Oslofjorden og Sørlandet (Tønsberg, Langesund, Risør, Tvedestrand, Arendal) samt på Møre-kysten.

4.13.3 Spesielle tangsamfunn 

Beskrivelse av naturtypen

Hardbunnsstrender bevokst med tang finnes langs hele norskekysten, i tidevannssonen og i øverste del av sublittoralsonen (sagtang og japansk drivtang). Det er en utpreget sonering av alger og dyr i denne naturtypen. Sammensetningen av de ulike artene varierer med dyp og grad av bølgeeksponering.

Tangsamfunnene har generelt høy biologisk produksjon (over 1000 g C per m2 per år) og høy forekomst av marine invertebrater. Tangsamfunnene huser spesielle arter som er tilpasset de store variasjonene tidevannssonen med vekslinger i temperatur, saltholdighet, lys og tørrlegging. Det er ulik fauna knyttet til de ulike algeartene. 

Målet med pilotstudiet

Et viktig mål med pilotstudiet blir å definere hva som er viktige utforminger med hensyn på biologisk mangfold og angi hvordan disse kan karakteriseres. Viktige utforminger kan for eksempel være særlig rike forekomster av sagtang (over en viss utstrekning i areal) eller spesielle samfunn av rødalger. Sagtang finnes nederst i tidevannssonen og utgjør i likhet med tareskog en svært artsrik biotop. Andre viktige utforminger kan være tangsamfunn i nærheten av store, regelmessige tang- og tarevoller. Tangvoller skal kartlegges i henhold til håndboken for naturtyper (13-1999) ut fra høy biologisk produksjon, stor forekomst av invertebrater og betydning for trekkfugl. 

Metodikk

Eksisterende data om tangsamfunn fra pilotområdene og nærliggende områder gjennomgås med sikte på å identifisere viktige utforminger. Det må påregnes at hva som er viktige utforminger vil variere i ulike områder av kysten. 

For hver utforming gis det en beskrivelse som gjør at den er enkelt gjenkjennelig. Karaktertrekk og parametre for registrering beskrives også. Dataformatene må tilpasses det geo-refererte systemet som brukerne (kommunen) allerede benytter seg av (f.eks AREALIS). Registreringene bør også tilpasses GIS-analyser og kombineres med miljøfaktorer. 

Med sikte på registrering bør det undersøkes om vanlige flyfoto eller data fra fjernmålinger kan gi tilstrekkelig presis informasjon. Det gunstigste tidspunktet for registrering av naturtypen er ved lavvann. I pilotstudiet bør det velges områder som har brukbare bilder av de ulike typene (fly, satellitt) tilgjengelig (f.eks må satellitt bildene være tatt under skyfrie forhold). Det bør også undersøkes hvilken oppløsning (skala) bildene må ha for å kunne brukes til kartlegging av tangsamfunn

Bildeanalysene må korrigeres gjennom feltundersøkelser. 

Eksisterende relevante undersøkelser

Det finnes generelt mye informasjon om algesamfunn langs kysten, i hovedsak basert på marinbotaniske registreringer. Mye data er også innhentet i olje-relaterte undersøkelser og ved utarbeidelse av biologiske eksponeringsskalaer.

4.13.4  Gyteområder (nøkkelområder) for viktige fiskeslag

Bakgrunn

Nyere undersøkelser av kystbestander av torsk på Skagerrak har vist at torsken er delt opp i ulike bestander. Ved hjelp av genetiske analyser er flere av de lokale bestandene blitt kartlagt. Informasjon om andre fiskeslag og fra andre områder av landet tyder også på at flere fiskeslag har mer eller mindre lokale bestander med hver sine gytefelter, i større grad enn hva som har vært kjent til nå. 

Metoder som til nå har vært brukt for å fastslå gytefelter omfatter intervjuer med aktive fiskere, fangst av fisk i gytetiden og innsamling av egg og larver under eller etter gyting. Egginnsamling er gjort med grabbredskaper (sild og lodde) og med plankton-håv (torsk etc.). Det har også vært benyttet akustiske merker på en del gytefisk for å se hvor de oppholder seg gjennom gytesesongen, og hvordan eggene er fordelt i forhold til utbredelsen til den gytende fisken. 

Følgende kriterier er benyttet for å verifisere gytefelt; i) at et felt blir påvist av to eller flere fiskere uavhengig av hverandre, ii) at det fanges fisk med rennende rogn/melke i området i gytetiden, og iii)

at det fanges egg og/eller larver av fisk i området i eller etter gytetiden

Mål for pilotundersøkelsen

Utarbeide en standardisert fremgangsmåte for enkel kartlegging av lokale gyteområder for viktige fiskeslag. 

Pilotstudiet vil ha som delmål å avklare hvor stor innsats (hvilke metoder) seom er nødvendig for å kunne identifisere et gyteområde for fisk, og hvordan kan en med minst mulig innsats kan få et tilstrekkelig bilde av hvor gytingen foregår. Til det siste kan det bli behov for innsamling av egg og fiskelarver i gytetiden. Det er også ønskelig å finne enkle hydrografiske og topografiske fellesnevnere for gytefeltene slik at en ved hjelp av tilgjengelige data (GIS) kan finne fram til potensielle gytefelter.

Metodikk

Ved undersøkelsene av kysttorsk på Skagerrak (Tvedestrand) har det blitt utviklet et hensiktsmessig system for elektronisk kartfesting av biologisk informasjon. Det vil være behov for å videreutvikle disse metodene for å finne fram til mest mulig rasjonelle og kostnadseffektive måter for registrering. Det vil sannsynligvis være stor variasjon i mengden gytefisk i kystøkosystemene mellom ulike år. 

Eksisterende relevante undersøkelser

Det finnes mye tilgjengelige data og informasjon fra fiskeribiologiske studier i Tvedestrand, Arendal og Risør. Dette vil gi et godt utgangspunkt for utvikling av metodikk for kommunal kartlegging.

4.14  Datalagring og datasamordning

Alle data som innhentes i pilotundersøkelsene skal bearbeides og lagres i formater som kommunene kan benytte (f.eks. geo-refererte systemer som AREALIS). For mange naturtyper med større arealutstrekning, f.eks forekomster av ålegras-undervannsenger, vil det være naturlig å lagre data med posisjoner slik at de også kan plottes inn på Sjøkartverkets elektroniske sjøkart med dybdekvoter. 
Arbeidsgruppen for datasamordning vil bli brakt inn i arbeidet med datalagring og datapresentasjon fra pilotprosjektene.

5. Konkretisering av plan for overvåking av marint biologisk mangfold 

I ’Plan for overvåking av biologisk mangfold’ (DN-rapport 1998-1) er hovedmålene ved overvåkingen gitt ved: å kunne påvise endringer i det biologiske mangfoldet over tid, å gi et faglig grunnlag for å kunne fatte forvaltningsmessige tiltak for å bevare mangfoldet, å evaluere effekten av arts- og økosystembevarende tiltak, samt å sikre datatilgang om utvikling i mangfoldet for nasjonale og internasjonale brukergrupper. I plan til overvåkingsprogram (Utredning for DN 1997-1 og DN-rapport 1998-1) sammenstiller eksisterende overvåkingsaktiviteter og forslag til nye aktiviteter. Det er behov for å konkretisere planen slik at det kan gis prioriteringer videre i det nasjonale programmet for kartlegging og overvåking av biologisk mangfold. 

Planen ble diskutert på workshopen 30.-31. mai og på møtet i arbeidsgruppen 29. august 2002. Det ble klart påpekt et behov for å oppdatere informasjonen som er gitt i tabellene over overvåkingsaktiviteter i DN-rapport 1998-1. Det ble også uttalt et behov for å fastsette overordnete mål for programmet og prioritere aktiviteter i forhold til dette. De overordnete målene må utformes slik at programmet bidrar til å forklare sammenhenger mellom endringer i biologisk mangfold og gitte natur- og miljøforhold. 

En del grunnleggende elementer for overvåking i kystsonen ble lagt ved en workshop arrangert av DN 19. mars 2002 som behandlet kartlegging og overvåking av marint biologisk mangfold i henhold til kravene som stilles i EUs vannrammedirektiv. På denne workshopen og i en etterfølgende mail-runde ble det utarbeidet en rammeplan og kostnadsoverslag for overvåkingen. For bentiske systemer ble det funnet formålstjenlig å legge det internasjonale EUNIS habitatsklassifiseringssystemet til grunn for utvelgelse av overvåkingslokaliteter. 

Utviklingen av et helhetlig og langsiktig program vil være en tidkrevende prosess, men arbeidsgruppen vil allerede i inneværende år framlegge forslag til aktiviteter som vil kunne starte opp i 2004. I første fase konsentreres virksomheten om kystområdene, dvs. innenfor grunnlinjen. Gruppen forslag vil omfatte oppdaterte beskrivelser av aktiviteter i kystsonen, prioriteringer og forslag til budsjett. 

I det videre arbeidet med overvåkingsplanen vil det være viktig å se denne i sammenheng med kartleggingen i kommunene som utvikles gjennom pilotprosjektene i 2003. De to aktivitetene vil i stor grad utfylle hverandre i og med at det kommunale kartleggingsarbeidet må forventes å gi grunnleggende data om forekomst av naturtyper (habitater) som er viktige for overvåking av mangfoldet. Det må være et mål at disse aktivitetene kan samordnes best mulig ved framtidig kartlegging og overvåking av biologisk mangfold i kystsonen. 

For å oppnå et helhetlig overvåkingsprogram vil arbeidsgruppen etterhvert også kunne behandle planene for havområdene og marint miljø i Arktis. Det er flere forhold som er av betydning for utviklingen av et helhetlig overvåkingsprogram for norske kyst- og havområder. Av disse kan nevnes:

· implementeringen av EUs vannrammedirektiv (WFD)

· utviklingen av internasjonale programmer for kartlegging og overvåking av biologisk mangfold (f.eks. programmet BIOMARE og oppfølgeren MARBENA)

· utviklingen av internasjonale databaser for registrering av marinbiologiske overvåkingsdata (f.eks. i regi av ICES)

· arbeidet med opprettelse av marine verneområder

Arbeidet med implementeringen av EUs vannrammedirektivet for norske forhold er i gang og vil kreve et betydelig utviklingsarbeid i perioden fram til 2006 når programmet skal være fullt operativt. For tiden er arbeid med områdeinndeling (’typologi’) av norske kystfarvann i gang, mens arbeid med utvikling av biologisk baserte systemer for miljøklassifisering er startet opp. Det vil være mange elementer i overvåkingen av biologisk mangfold som sammenfaller med de biologiske kvalitetselementer i vannrammedirektivet. Det er derfor viktig at utviklingen av programmene samordnes.

I det videre arbeid med kartleggingen og overvåkingen av det biologiske mangfoldet vil det være formålstjenlig å legge EUNIS habitatsklassifiseringssystem til grunn. Det er også i tråd med DNs ønsker og vil sikre at internasjonal rapportering fra norsk overvåking følger de samme prinsippene som ellers i Europa. 

6. Budsjett 2003

6.1 Pilotundersøkelser 

Nedenfor er det gitt kostnadsoverslag for de enkelte elementene i pilotundersøkelsene. Prioriteringer og forslag til program for 2003 er gitt i punkt 6.3. 

Ved pilotundersøkelsene er timesatser på NOK 700-800,- lagt til grunn. I tilfeller hvor fartøy må benyttes er det budsjettert med leiesatser for fartøy fra Havforskningsinstituttet eller universitetene. 

Systematisering og gjennomgang av eksisterende data

Innhenting og systematisering av data 

  (30 t per område, 4 områder) 
90 000

Gjennomgang, kvalitetsvurdering, kartfesting av data

  (20 t per område, 4 områder)
60 000
Sum 
(fire pilotområder) 







150 000

Gjennomføres i samarbeid med arbeidsgruppen for datasamordning

Modelleringsarbeid (tareskog, ålegras-samfunn, skjellsandforekomster etc)

Arbeidsmøter ( 7 personer, to dager)
80 000

Digitalisering av data
20 000

Landskapsanalyser / utvikling av prediksjonsmodeller
60 000
Sum   (fire pilotområder)



160 000

Budsjettet inkluderer ikke kostnader til kartdata (dybde/høyde) og annen type informasjon (f.eks. meteorologiske data).  

Klassifisering av habitater langs norskekysten i henhold til EUNIS systemet 

Forslaget gjelder klassifisering ned til nivå 2 for hardbunn (dvs tre nivåer av eksponeringsgrad), og til nivå 1 for bløtbunn (dvs det modelleres kun om det er bløtbunn eller ikke, og ikke om det er leire, sand, grus eller ”mixed” bløtbunn). Detaljeringsnivået vil være 100 x 100 m.

Utvikling av DEM (digital elevation model)

1 mnd 

Digitalisering av substratdata fra kart


1 mnd  (2 uker hvis data finnes digitalt)

Kvalitetssikring av høyde/substratdata


2 uker

Analyse av bølgeeksponering (digitalisering av 

siktelinje, segmentering av kart)



2 uker

Analyse av substrat




1 mnd

Habitatinndeling




1 mnd

Usikkerhetsanalyse (plukke tilfeldig ut punkter

 med kjent forekomst av habitattype, og se på treff-

sikkerheten til modellen)



1 mnd

Sum (6 mnd verk = 850 timer)







700 000

Prisen forutsetter at sjøkartdata er gratis tilgjengelige for prosjektet. 

Feltundersøkelser og datafangst for de enkelte naturtypene: 

Større tareskogsforekomster (naturtype 1) 

Forundersøkelsen (50 timer) 
35 000

Feltundersøkelse (60 timer)
42 000

Analyse av data (60 timer)
42 000
Sum
(pr. pilotområde) 







119 000

Budsjettet forutsetter at digitale kartdata er tilgjengelige for prosjektet.
Sterke tidevannsstrømmer (naturtype 2)

Forundersøkelse (30 timer) 
23 000

Feltundersøkelse (20 t) / reise
20 000

Innleie av video/båt 
10 000

Analyse av data (40 timer)
30 000
Sum
(pr. pilotområde)







  83 000

Fjorder med naturlig lavt oksygeninnhold i bunnvannet (naturtype 3)

Presisering av naturtypen, kunnskapsstatus (50 timer)
39 000

Uttesting og sammenligning av metodikk (100 timer)
78 000
Sum
(pr. pilotområde)







117 000

Korallforekomster (naturtype 10)

Etablering av status og valg av pilotområde (50 t)
39 000

Forarbeid utstyr, mobilisering  (20 t)
15 000

Leie av båt med mannskap, 7 døgn à kr. 20 000,-.
140 000

Feltarbeid 4 pers i 7 døgn à 7.5 t à kr. 780,-
164 000

Toktgodtgjørelse 4 pers i 7 døgn à kr. 1000,- .
28 000
Sum
(pr. pilotområde)







386 000

Spesielle kalkalgeforekomster (naturtype 11)

Spørreskjema, intervju, bearbeiding av resultater (50 t)
38 000

Feltundersøkelser, 1 pers, 1 dag (10 t) pr. område, 4 områder
30 000

Reise, feltkostnader 
35 000
Sum 
(fire områder) 








103 000

Nøkkelområder for østers (nøkkelområde 12)

Forundersøkelser (20 t)
14 000

Verifisering m/lettbåt (2 pers x 2 d, 30 t)
21 000

Kartlegging (2 pers x 4 d, 60 t)
42 000

Felt og reisekostnader
10 000
Sum 
(pr. pilotområde)







87 000

Større kamskjellforekomster (nøkkelområde 13)

Forundersøkelser/intervjuer (60 t)
42 000

Studier med dykkere (80 t)
56 000

Etterbehandling av data (80 t)
51 000

Felt og reisekostnader
20 000
Sum
(pr. pilotområde)







169 000

Marine fugl og pattedyr (nøkkelområde 14-15)


Tilrettelegging, arbeidsmøter, reiser 
250 000

Feltarbeid 
350 000
Sum
(fire pilotområder) 







600 000

Skjellsand 

Systematisering og vurdering av eksisterende data
46 000

Feltundersøkelser/uttesting av utstyr
43 000

Bearbeiding
42 000
Sum (pr. pilotområde) 








131 000

Ålegrassamfunn

Forundersøkelser (57 t)
40 000

Modellering (35 t)
25 000

Befaring (70 timer, 3 personer á 2 dager)
50 000
Sum 
(pr. pilotområde)







115 000

Kostnadene inkluderer ikke innkjøp av digitale dybdedata eller flyfoto. Hvis slik informasjon ikke er tilgjengelig for prosjektet, må det beregnes ekstra kostnader for dette. 

Spesielle tangsamfunn

Forundersøkelse (50 t)
35 000

Feltarbeid / verifisering (60 t)
42 000
Sum 
(pr. pilotområde)







77 000
Gyteområder for fisk

Forundersøkelser (60 t)
47 000

Modellering  (GIS-analyse, topografi)
30 000

Tokt, undersøkelser for egg og larver 

     (båtleie 12 dager av 28 000)
336 000

Arbeidsgodtgjørelse på tokt
48 000

Feltarbeid og opparbeiding (300 t)
210 000

Rapportering og digitalisering (GIS)
40 000
Sum
 (pr. pilotområde)


                                                                  711 000

Evaluering, rapportering og utarbeidelse av veiledningsmateriale til kommunene 

Planlegging av pilotundersøkelsene og samlet evaluering av kartleggingsopplegget foretas av arbeidsgruppen. Arbeidsgruppen har også et koordinerende ansvar for utarbeidelse av veiledningsmaterialet. Til dette er det beregnet 2 møter for 15 personer (en fra hver institusjon), samt tid for utarbeidelse av bidrag til rapport fra pilotundersøkelsene (utarbeides over e-mail).

Det er beregnet i gjennomsnitt 2 ukeverk (80 t) til rapportering for hver naturtype, inkludert utarbeidelse av veiledningsmateriale for kommunene. 

Evaluering av pilotundersøkelsene 

  2 møter i arbeidsgruppen à 15 pers, reisekostnader
40 000

  timekostnader, møte og rapportbidrag (15 pers à 20 t) 
225 000

Rapportering

  Enkeltnaturtyper / utarbeidelse av veiledningsmateriell 

  (2 ukeverk à 40 t x 12 naturtyper/nøkkelområder)
720 000

  Datapresentasjon / GIS-framstilling 
90 000

Ferdigstillelse av rapport (60 t)
45 000
Sum 









          1 120 000

6.2 Utarbeidelse av konkret plan for overvåking av biologisk mangfold kyst og hav

Diskusjoner i arbeidsgruppen, prioriteringer (15 pers à 30 t)
340 000

Rapportering (100 t) 
75 000
Sum 










415 000

Kostnader ved møter i arbeidsgruppen er ført opp under pilotundersøkelser over 

6.3 Samlet budsjett og prioriteringer

Forslag til budsjett for 2003: 

	Aktivitet
	Antall områder
	Kostnad
	Merknad

	Systematisering av eksisterende data
	4
	150 000
	

	Modelleringsarbeid
	4
	 160 000
	

	Klassifisering etter EUNIS-habitatsystem
	
	200 000
	1)

	Feltundersøkelser og datafangst
	
	
	

	  Store tareskogsforekomster
	4
	358 000
	2)

	  Sterke tidevannsstrømmer
	1 ( + 3 kartl.)
	158 000
	3)

	  Fjorder med naturlig lavt oksygeninnhold
	1 ( + 3 kartl.)
	192 000
	3)

	  Korallforekomster
	1 ( + 3 kartl.)
	461 000
	3)

	  Spesielle kalkalgeforekomster
	4
	103 000
	

	  Nøkkelområder for østers
	1 (+ 1 kartl.)
	112 000
	3) 4)

	  Større kamskjellforekomster
	1 ( + 3 kartl.)
	244 000
	3)

	  Marine fugl og patterdyr
	1 ( + 3 kartl.)
	250 000
	5)

	  Skjellsand
	1 ( + 3 kartl.)
	206 000
	3)

	  Ålegras-samfunn
	1 ( + 3 kartl.)
	190 000
	3)

	  Spesielle tangsamfunn
	4
	231 000
	2)

	  Gyteområder for fisk
	1 (+3 kartl.)
	450 000
	3) 6)

	Evaluering/ rapportering / veiledningsmat.
	
	1 120 000
	

	Konkretisering av plan for overvåking av biol mangfold kyst/hav
	
	415 000
	

	Samlede kostnader
	
	5 000 000
	


1) Klassifisering etter EUNIS-systemet begynner i 2003 og fortsettes i 2004

2) Kostnader ved undersøkelser i fire områder er stipulert til 3 x kostnader i ett område

3) Kostnadene for kartlegging (ikke metodeutprøving/feltarbeid) er stipulert til 25 000 per område
4) Naturtypen er aktuell for Skagerrak og Vestlandet syd for Stadt

5) Stipulert beløp til feltarbeid i ett område og datagjennomgang i øvrige

6) Kostnader til separat tokt for undersøkelser av egg og larver er trukket ut

I utarbeidelsen av forslaget til arbeidsprogram og budsjett for 2003 er følgende forutsetninger lagt til grunn: 

· I hvert pilotområde (kommune) gjennomføres det pilotstudium / kartlegging av alle naturtypene i henhold til den marine håndboken (19-2001). Dette gir grunnlag for å vurdere helheten i opplegget til kartlegging og innebærer for kommunene at kartleggingen gjennomføres i ’en runde’.

· Det utarbeides mest mulig like opplegg for alle pilotområdene. For de enkelte naturtypene vil det gi en kostnadsgevinst at samme studiemetodikk og analyser utføres på samme måte i alle områdene 

· I hvert pilotområde innsamles, systematiseres og kvalitetssikres relevante data og lokal informasjon. Arbeidet gjennomføres i samarbeid med arbeidsgruppen for datasamordning

· For flere av naturtypene hvor utvikling av metodikk ikke er avhengig av pilotstudier i flere områder, gjennomføres fullt pilotstudium i bare ett område (dvs. at metodeutvikling prioriteres). I de andre områdene gjennomføres kartlegging etter antatt tilfredsstillende metoder eller såsnart anbefaling om metodikk fra pilotprosjektene foreligger. 

· Arbeidsgruppen har hovedansvar for oppfølging, evaluering og rapportering fra pilotundersøkelsene 

· Arbeidsgruppen fortsetter arbeidet med konkretiseringen av overvåkingsprogram for marint biologisk mangfold. Arbeidet koordineres med programmet for kommunal kartlegging, EUs vannrammedirektiv og marine verneområder 

